Návrh
na využitie administratívnych budov v správe krajských úradov, ktoré nebudú potrebné na umiestnenie špecializovanej miestnej štátnej správy

Uznesením č. 371 zo 14. mája 2003 vláda Slovenskej republiky schválila koncepciu reformy verejnej správy a uložila ministrom dotknutých ministerstiev úlohy, ktorými sa zabezpečili právne, finančné a materiálno - technické predpoklady na realizáciu koncepcie reformy verejnej správy v súlade so schválenou koncepciou.

V nadväznosti na návrhy právnych predpisov upravujúcich zriadenie novej sústavy orgánov miestnej  štátnej správy a kvantifikáciu finančných prostriedkov na jej realizáciu  schválenú uznesením vlády č. 691 zo 16. júla 2003 bol podľa bodu B.7. uznesenia vlády             č. 371 zo 14. mája 2003 vypracovaný návrh na dislokáciu špecializovanej miestnej štátnej správy, ktorý spolu s finančným zabezpečením týchto orgánov v návrhu štátneho rozpočtu          na rok 2004 a zásadami transformácie informačného systému miestnej štátnej správy                            na orgány špecializovanej miestnej štátnej správy vytvoril základný rámec na bezproblémový výkon úloh v pôsobnosti novej sústavy orgánov miestnej štátnej správy z hľadiska jej priestorového zabezpečenia už od 1. januára 2004.

 Na základe uznesenia vlády Slovenskej republiky č. 1166 z 10. decembra 2003, ktorým bola schválená dislokácia orgánov miestnej štátnej správy a na základe zmien a úprav vykonaných podľa  bodu C.1. citovaného  uznesenia rozhodnutím ministra vnútra z 30. marca 2004, 3. júna 2004, 7. júla 2004 a 21. septembra 2004 bola príslušnými  ústrednými orgánmi v spolupráci s  krajskými úradmi zabezpečená dislokácia orgánov špecializovanej miestnej štátnej správy. Vzhľadom na nedostatočné priestorové kapacity v sídlach zrušených okresných úradov  sa nepodarilo uspokojiť v plnom rozsahu požiadavky Ministerstva práce, sociálnych vecí a rodiny Slovenskej republiky na umiestnenie územných úradov práce, sociálnych vecí a rodiny a ich detašovaných pracovísk, nakoľko počet zamestnancov novovytvorenej sústavy orgánov miestnej štátnej správy na úseku sociálnych vecí prevyšuje počet zamestnancov zrušených okresných úradov a úrady práce ku dňu ich zlúčenia nedisponovali dostatočnými priestormi vo svojej správe. K dohode o umiestnení niektorých úradov práce, sociálnych vecí a rodiny a k určeniu rozsahu užívania nedošlo ani po vzájomných rokovaniach ministerstva práce, sociálnych vecí a rodiny a ministerstva vnútra. Z uvedeného dôvodu sú problémy v umiestnení Úradu práce, sociálnych vecí a rodiny v Ružomberku a Obvodného úradu v Ružomberku a umiestnenia Ústredia práce, sociálnych vecí a rodiny v Bratislave. 

V rámci dislokácie orgánov špecializovanej miestnej štátnej správy boli riešené aj požiadavky na priestorové umiestnenie ďalších orgánov štátnej správy. V Bratislave požaduje  priestory vhodné pre svoje umiestnenie  Colné riaditeľstvo v Bratislave, Dublinské centrum, Slovenské národné stredisko pre ľudské práva, Úrad pre verejné obstarávanie Slovenskej republiky, Ministerstvo výstavby a regionálneho rozvoja Slovenskej republiky, Katastrálny úrad a Krajský školský úrad v Bratislave pre Základnú školu internátnu s chybami reči na Nám. 1. mája v Bratislave v dôsledku ukončenia nájmu. Požiadavky na vhodné priestory vzniesli aj orgány samosprávy, ako aj ďalšie orgány a inštitúcie, napríklad Bratislavský samosprávny kraj, Univerzita sv. Cyrila a Metoda v Trnave, Úrad geodézie, kartografie a katastra Slovenskej republiky na priestorové umiestnenie Správy katastra v Šali, Ružomberku, Levoči, Humennom a Štátna školská inšpekcia. Požiadavky niektorých orgánov miestnej štátnej správy boli už po dohode správcov so žiadateľmi vyriešené v rámci dislokácie. Napríklad v Bratislave boli uspokojené požiadavky Katastrálneho úradu v Bratislave, Národného inšpektorátu práce, v Trnave boli zohľadnené požiadavky Štátnej školskej inšpekcie a Katastrálneho úradu v Trnave a v Žiline požiadavky Katastrálneho úradu v Žiline. Zabezpečenie vhodného umiestnenia orgánov miestnej štátnej správy, ministerstiev a ostatných ústredných orgánov štátnej správy, ako aj orgánov samosprávy v majetku štátu, vzhľadom na nedostatočné priestorové kapacity, najmä v Bratislave nie je možné. Svoje priestorové potreby orgány štátnej správy riešia formou nájmu, čo znamená značné výdavky štátu. V prípadoch, v ktorých bolo zrejmé, že budovy v správe krajských úradov nebudú slúžiť pre potreby umiestnenia štátnych orgánov,  krajské úrady vykonali prevody správy alebo prevody vlastníctva súčasne s vykonávaním dislokácie. Napríklad Krajský úrad  v  Trenčíne vykonal prevod vlastníctva k rozostavanej budove Domu štátnej správy v prospech Trenčianskeho samosprávneho kraja.

Požiadavky na administratívne priestory predstavujú nové nároky, ktoré je potrebné  neustále riešiť a hľadať možnosti využitia existujúcich administratívnych budov v správe štátu. Túto funkciu plní ministerstvo vnútra prostredníctvom dislokačnej komisie ako poradného orgánu Rady vlády pre verejnú správu podľa uznesenia vlády č. 127 z  28. februára 1997 k návrhu na zrušenie a zmeny uznesení vlády k zabezpečeniu umiestnenia štátnych orgánov, podľa ktorého správcovia majetku štátu sú pred predložením zmlúv o prevode správy nehnuteľného majetku štátu, zámenných zmlúv a zmlúv o prevode vlastníctva nehnuteľného majetku štátu v sídlach krajov a okresov na schválenie zriaďovateľovi povinní požiadať o súhlasné stanovisko s navrhovaným spôsobom naloženia prebytočného majetku v ich správe. V záujme zabezpečenia efektívneho využívania majetku štátu pre potreby orgánov štátnej správy je potrebné, aby správcovia majetku štátu dôsledne dodržiavali povinnosť uloženú im citovaným uznesením vlády. 

Na základe vykonanej dislokácie podľa uznesenia vlády č. 1166 z 10. decembra 2003 sa orgány miestnej štátnej správy stali správcami 102 budov, ktoré slúžia na ich umiestnenie, z ktorých 63 budov prešlo zo správy krajských úradov do správy orgánov špecializovanej miestnej štátnej správy na základe zmlúv o prevode správy majetku štátu podľa § 8 odseku      8 písm. a) až h)  zákona  č. 515/2003 Z. z. o krajských úradoch a obvodných úradoch a o zmene a doplnení niektorých zákonov. V ostatných prípadoch prešli budovy do správy orgánov špecializovanej miestnej štátnej správy na základe zákona a boli novozriadeným orgánom miestnej štátnej správy  odovzdané protokolárne. Orgány miestnej štátnej správy sú  umiestnené aj v 96 administratívnych budovách, ktoré sú  vo vlastníctve obcí, vyšších územných celkov alebo právnických a fyzických osôb. V správe krajských úradov sú  aj objekty, ktoré neslúžia výlučne na administratívne účely, ale na účely zabezpečenia úloh  civilnej ochrany obyvateľstva. Na základe vykonanej dislokácie špecializovanej miestnej štátnej správy je v správe krajských úradov 71 administratívnych budov a zariadení, resp. častí administratívnych budov, ktoré nie sú potrebné na umiestnenie špecializovanej miestnej štátnej správy. Mnohé z nich sú v súčasnosti v nájme alebo vo výpožičke rôznych orgánov a organizácií.
 
Voľné nevyužité budovy sú v súčasnosti len v správe krajských úradov. Orgány špecializovanej miestnej štátnej správy s voľnými budovami v súčasnosti nedisponujú, okrem krajských školských úradov, do ktorých správy podľa zákona o krajských úradoch a obvodných úradoch prešli účelové objekty škôl a školských zariadení, ktoré sú v nájme alebo vo výpožičke právnických alebo fyzických osôb a slúžia na vyučovací alebo iný výchovnovzdelávací proces. 

         Z uvedených skutočností a z predloženého prehľadu o nevyužitom majetku v správe krajských úradov vyplýva, že orgány miestnej štátnej správy ako správcovia majetku štátu budú povinné s týmto prebytočným majetkom naložiť účelne a hospodárne a bez zbytočného odkladu v súlade so zákonom č. 278/1993 Z. z. o správe majetku štátu v znení neskorších predpisov, pričom bude potrebné osobitne dbať, aby v konaní pri nakladaní s prebytočným majetkom štátu, ktorým sú administratívne budovy a administratívne priestory bolo jednoznačne preukázané, že o tento majetok nemá záujem žiadna štátna rozpočtová organizácia alebo žiadna štátna príspevková organizácia. Pri riešení požiadaviek na umiestnenie orgánov špecializovanej miestnej štátnej správy a zmenách v ich umiestnení sa bude naďalej postupovať podľa uznesenia vlády č. 1166 z 10. decembra 2003 k návrhu na dislokáciu orgánov špecializovanej miestnej štátnej správy   
 
           Navrhnutým postupom pri nakladaní s budovami, ktoré nie sú v súčasnosti využívané pre potreby štátnej správy a sú pre správcov prebytočným majetkom sa zabezpečí väčšia transparentnosť pri nakladaní s majetkom štátu a vytvoria sa aj predpoklady na zníženie výdavkov štátneho rozpočtu na správu a užívanie budov v správe štátnych orgánov a  zvýšenie príjmov štátneho rozpočtu  z titulu nájmu alebo prevodu vlastníctva.